1999/21/EY, Euratom: Neuvoston päätös, tehty 14 päivänä joulukuuta 1998, energia-alan toimia koskevasta monivuotisesta puiteohjelmasta (1998-2002) ja siihen liittyvistä toimenpiteistä



Virallinen lehti nro L 007 , 13/01/1999 s. 0016 - 0019



NEUVOSTON PÄÄTÖS, tehty 14 päivänä joulukuuta 1998, energia-alan toimia koskevasta monivuotisesta puiteohjelmasta (1998-2002) ja siihen liittyvistä toimenpiteistä (1999/21/EY, Euratom) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon Euroopan atomienergiayhteisön perustamissopimuksen ja erityisesti sen 203 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), ottaa huomioon talous- ja sosiaalikomitean lausunnon (3), ottaa huomioon alueiden komitean lausunnon (4), sekä katsoo, että (1) komission näkemykset yhteisön energiapolitiikan tulevaisuudesta esitettiin neuvostolle 13 päivänä joulukuuta 1995 julkaistussa komission valkoisessa kirjassa "Euroopan unionin energiapolitiikka"; neuvosto antoi 8 päivänä heinäkuuta 1996 päätöslauselman (5) tästä valkoisesta kirjasta, (2) energia on yhteisön taloudellisen ja sosiaalisen kehityksen kannalta elintärkeä tekijä, (3) yhteisön riippuvuus ulkopuolisesta energianhankinnasta kasvaa tulevina vuosina merkittävästi, (4) energian hintataso vaikuttaa merkittävästi eurooppalaisten yritysten kilpailukykyyn, (5) kansalaisten elämänlaadun kannalta on tärkeää huolehtia energian tuotannon ja kulutuksen kehityksen yhteensovittamisesta ympäristönsuojelun tavoitteiden kanssa, (6) yhteisöön kohdistuvien strategisten haasteiden kannalta energia-alan toimet olisi suunnattava erityisesti energian hankintavarmuuteen, kilpailukykyyn ja ympäristön suojeluun, (7) kyseisten tavoitteiden tasapainoinen saavuttaminen edellyttää erityisen huomion kiinnittämistä kaikkien yhteisön energia-alan toimien avoimuuteen, yhtenäisyyteen ja yhteensovittamiseen, (8) antaessaan 14 päivänä huhtikuuta 1997 asetuksen (EY) N:o 701/97 energia-alan kansainvälisen yhteistyön edistämistä koskevasta ohjelmasta (Synergia-ohjelma) (6) neuvosto piti tarpeellisena, että komissio laatii tiedonannon kaikista energiaan liittyvistä yhteisön ohjelmista, jonka jälkeen voitaisiin tehdä ehdotus energia-alan puiteohjelman laatimisesta, (9) komission laatimasta tiedonannosta "Kokonaiskatsaus energiapolitiikkaan ja energia-alaan" kävi ilmi, että yhteisö toteuttaa lukuisia energia-alan toimia, mutta tämä tapahtuu hajanaisesti joko energiapolitiikkaa koskevissa eri ohjelmissa tai yhteisön eri politiikkojen yhteydessä, (10) on välttämätöntä varmistaa budjettivarojen hallinta, yhteensovittaminen ja paras mahdollinen käyttö, (11) vain todella yhtenäisen ja yhteensovitetun yhteisön energia-alan toimia koskevan lähestymistavan avulla on mahdollista kehittää yhtenäinen ja tehokas politiikka, jolla varmistetaan, että kaikki ratkaistaviin ongelmiin liittyvät näkökohdat otetaan riittävästi huomioon, (12) tätä yhtenäistä ja tehokasta politiikkaa on sovellettava sekä varsinaisiin energiapolitiikan ohjelmiin että muihin yhteisön politiikkoihin sisältyviin energiaa koskeviin osa-aloihin, (13) tätä varten on määriteltävä ja laadittava monivuotinen puiteohjelma yhteisön energiapolitiikkaan sisältyville toimille, (14) tämä puiteohjelma olisi toteutettava monialaisten ja aihepiirikohtaisten ohjelmien avulla, (15) monialaisiin ohjelmiin kuuluvat yhteinen selvitystyö ja markkinoiden seuranta sekä energia-alan kansainvälinen yhteistyö, (16) aihepiirikohtaiset ohjelmat koskevat uusiutuvien energialähteiden käytön edistämistä, energiatehokkuuden lisäämistä, kiinteiden polttoaineiden tehokkaan ja saastuttamattoman käytön edistämistä sekä radioaktiivisten materiaalien kuljetusten turvallisuuteen, ydinmateriaalivalvontaan ja teollisuusyhteistyöhön liittyviä ydinalan toimia, joilla edistetään eräitä ydinlaitosten turvallisuusnäkökohtia tällä hetkellä TACIS-ohjelmaan osallistuvissa maissa, (17) Euroopan laajuisiin verkkoihin liittyvien energia-alan toimien asiayhteyden ja rakenteellisten erityispiirteiden vuoksi olisi näiden toimien rakenteet ja täytäntöönpanotavat säilytettävä asianmukaisissa puitteissa, (18) TTK-puiteohjelmaan liittyvien energia-alan toimien asiayhteyden ja rakenteellisten erityispiirteiden vuoksi rakenteet ja kyseisten toimien täytäntöönpanotavat säilytetään kyseisen puiteohjelman menettelytapojen mukaisina; yhteistyötä ja yhteensovittamista muiden rakenteiden kanssa olisi kuitenkin lisättävä, (19) toimien yhtenäisyyden lisääminen edellyttää komitean perustamista koko puiteohjelmaa ja siihen kuuluvia toimia varten, (20) yksi ainoa komitea avustaa komissiota varmistamaan mahdollisimman suuren avoimuuden sekä tiedonkulun kaikkien asianomaisten osapuolten välillä; komitealle olisi esitettävä tilannekatsaus yhteisön eri politiikkojen yhteydessä toteutetuista energia-alan toimista niiden yhtenäisyyden varmistamiseksi; käsiteltäväksi tulevien, useiden eri tyyppisten ja teknisesti moniulotteisten kysymysten vuoksi komitean ja komission olisi tarpeen mukaan pyydettävä soveltuvien asiantuntijoiden apua; komitea huolehtii siitä, että vältetään päällekkäistä työtä tähän puiteohjelmaan kuuluvien eri ohjelmien sekä muiden yhteisön ohjelmien välillä, (21) tämän puiteohjelman toteuttamisesta olisi laadittava säännöllisesti selvityksiä, jotka perustuvat energiapolitiikan keskeisiin indikaattoreihin; toimien järjestelmällisen ja säännöllisen arvioinnin lisäksi olisi riippumattomien asiantuntijoiden arvioitava puiteohjelman puolivälissä tätä energia-alan puiteohjelmaa ja sen erityisohjelmia, (22) edellä esitetyt energiapoliittiset tavoitteet sekä energia-alan toimien vahvistaminen ja yhteensovittaminen sekä varsinaisessa energiapolitiikassa että muiden yhteisön politiikkojen yhteydessä olisi pantava täytäntöön myös yhteisön tasolla, tämän kuitenkaan rajoittamatta jäsenvaltioiden asemaa, ja toissijaisuusperiaate ja suhteellisuusperiaate huomioon ottaen perustamissopimuksen 3 b artiklan mukaisesti, (23) kolmansien maiden osallistuminen olisi turvattava erityisohjelmissa, (24) tähän päätökseen sisältyy 6 päivänä maaliskuuta 1995 annetun Euroopan parlamentin, neuvoston ja komission julistuksen (7) 2 kohdan mukainen rahoitusohje tämän puiteohjelman koko keston ajaksi, mikä ei kuitenkaan vaikuta perustamissopimuksessa määriteltyyn budjettivallan käyttäjän toimivaltaan; olisi otettava huomioon, että uudet rahoitusnäkymät neuvotellaan tämän puiteohjelman toteuttamisen aikana; uusiutuvien energialähteiden käytön ja energiatehokkuuden edistämistä koskevilla ensisijaisilla aloilla toteutettujen toimien rahoittamista voidaan arvioida uudelleen, kun seuraavat rahoitusnäkymät on vahvistettu, ja (25) tämän päätöksen, jonka tarkoituksena on energiapolitiikan kaikkien osatekijöiden yhteensovittaminen, tekemiseksi tarvittavista valtuuksista ei ole Euroopan yhteisön perustamissopimuksessa määräystä muualla kuin sen 235 artiklassa eikä Euroopan atomienergiayhteisön perustamissopimuksessa muualla kuin sen 203 artiklassa; erityisohjelmat, joiden avulla tämä puiteohjelma toteutetaan, hyväksytään erikseen asianmukaisen oikeusperustan nojalla, ON PÄÄTTÄNYT SEURAAVAA: 1 artikla 1. Hyväksytään yhteisön energia-alan toimia koskeva monivuotinen puiteohjelma, jäljempänä "puiteohjelma", ajanjaksoksi 1998-2002. 2. Tällä puiteohjelmalla pyritään ensisijaisesti seuraavien keskeisten energiapoliittisten tavoitteiden tasapainoiseen toteutukseen: - hankintavarmuus, - kilpailukyky, - ympäristönsuojelu. 3. Tämän puiteohjelman tarkoituksena on vahvistaa kaikkien yhteisön energia-alan toimien ja muiden toimenpiteiden avoimuutta, yhtenäisyyttä ja yhteensovittamista sekä taloudellisten voimavarojen tehokasta käyttöä sekä varmistaa, että kyseiset toimenpiteet nivelletään tehokkaasti muiden yhteisön politiikkojen mukaisesti toteutettuihin toimiin. On pyrittävä siihen, että esimerkiksi tutkimuspolitiikkaa ja Euroopan laajuisia verkkoja koskevat jäsenvaltioiden ja yhteisön aloitteet täydentävät toisiaan. 2 artikla 1. Tätä puiteohjelmaa toteutetaan kuuden monialaisen tai aihekohtaisen erityisohjelman avulla seuraavasti: a) kehitetään yhdessä jäsenvaltioiden kanssa ohjelma energiamarkkinoiden kehityksen ja suuntausten säännöllistä seurantaa varten, jotta energiapolitiikkaa koskevat päätökset voidaan tehdä yhteisten selvitysten pohjalta, b) vahvistetaan energia-alan kansainvälistä yhteistyötä tämän puiteohjelman soveltamisalalla, c) edistetään uusiutuvien energialähteiden käyttöä, d) rohkaistaan energiavarojen järkevää ja tehokasta käyttöä, e) edistetään ympäristöä säästävän tekniikan käyttöä kiinteiden polttoaineiden alalla, ja f) toteutetaan radioaktiivisten materiaalien turvalliseen kuljetukseen sekä ydinmateriaalivalvontaan ja teollisuusyhteistyöhön liittyviä ydinalan toimia ydinlaitosten turvallisuuden lisäämiseksi TACIS-ohjelman piiriin kuuluvissa maissa. 2. Kunkin erityisohjelman kesto on sama kuin tämän puiteohjelman soveltamisaika, ja niiden toteuttamisjärjestelyt vahvistetaan ohjelmakohtaisesti. 3. Tämän puiteohjelman toteuttaminen voi soveltamisalansa puitteissa antaa aihetta täydentäviin yhteisön aloitteisiin perustamissopimusten mukaisia menettelyjä noudattaen. Se voi myös johtaa yhteistyöhön yhteisön ulkopuolisten maiden tai kansainvälisten järjestöjen kanssa. 3 artikla 1. Rahoitusohje tämän puiteohjelman toteuttamiseksi on 170 miljoonaa ecua. Tästä määrästä 68 miljoonaa ecua on tarkoitettu ajanjaksoksi 1998-1999. Ajanjaksoa 2000-2002 koskeva rahoitusohje tarkistetaan, jollei 102 miljoonan ecun määrä vastaa kyseisen ajanjakson rahoitusnäkymiä. Budjettivallan käyttäjä myöntää vuosittaiset määrärahat rahoitusnäkymien rajoissa. Myös kullekin erityisohjelmalle vahvistetaan rahoitusohje. 2. Yksityiskohtaiset säännöt yhteisön osallistumisesta tämän puiteohjelman toimien rahoitukseen vahvistetaan 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen (8) säännösten mukaisesti. 4 artikla 1. Komissio vastaa tämän puiteohjelman toteuttamisesta sekä sen kuhunkin erityisohjelmaan liittyviin toimiin ja toimenpiteisiin sovellettavien suuntaviivojen laatimisesta. Nämä suuntaviivat annetaan 2 kohdassa esitettyjen sääntöjen mukaisesti. Komissio esittää 2 kohdassa tarkoitetulle komitealle vuosittain yhteenvedon yhteisön eri politiikkojen mukaisesti toteutetuista energia-alan toimista. 2. Komissiota avustaa tämän puiteohjelman hallinnoinnissa komitea, joka muodostuu jäsenvaltioiden edustajista ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan Euroopan yhteisön perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa: Komission on lykättävä päättämiensä toimenpiteiden soveltamista enintään kolmella kuukaudella ilmoituksen tekopäivästä. Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa. 5 artikla 1. Komissio tarkastelee vuosittain tämän puiteohjelman ja sen erityisohjelmien toteutumisen edistymistä. Se arvioi tämän puiteohjelman, jonka soveltamisala on määritelty 2 artiklan 1 kohdassa, yleistä tehokkuutta, myös energiaa koskevia osa-aloja sisältävien toimien välisen yhteensovittamisen parantumista, sekä sitä, miten puiteohjelma osaltaan edistää yhteisön politiikan tavoitteiden toteutumista. Komissio arvioi myös sitä, vastaavatko tavoitteet, painopisteet ja rahoitusvarat yhä tilanteen kehitystä. Komissio raportoi tämän arvioinnin tuloksista Euroopan parlamentille ja neuvostolle sekä tekee tarvittaessa ehdotuksia tämän puiteohjelman ja/tai sen erityisohjelmien mukauttamiseksi tai täydentämiseksi. 2. Tämän puiteohjelman kolmannen soveltamisvuoden aikana, ja joka tapauksessa ennen seuraavaa puiteohjelman laatimista koskevien ehdotusten tekemistä, komissio pyytää ulkopuolisilta riippumattomilta asiantuntijoilta kokonaisarviota tämän puiteohjelman mukaisten toimien toteuttamisesta. Komissio esittää tämän arvioinnin tulokset huomautuksineen Euroopan parlamentille, neuvostolle, talous- ja sosiaalikomitealle sekä alueiden komitealle. Ennen näiden tulosten ja huomautusten toimittamista komissio kuulee 4 artiklan 2 kohdassa tarkoitettua komiteaa. 3. Edellisessä kohdassa tarkoitetuilla riippumattomilla asiantuntijoilla on oltava asianmukainen pätevyys ja komissio valitsee heidät tasapuolisuutta noudattaen. 6 artikla Neuvosto arvioi vuoden 2000 loppuun mennessä Euroopan yhteisön perustamissopimuksen ja Euroopan atomienergiayhteisön perustamissopimuksen asiaa koskevien määräysten mukaisesti tätä puiteohjelmaa sen jäljellä olevaa kestoa varten komission antaman tiedonannon pohjalta, jossa otetaan huomioon energiaa koskevien toimien painopisteet sekä erityisesti SAVE- (9) ja ALTENER-ohjelmat (10). 7 artikla Tämä päätös on osoitettu kaikille jäsenvaltioille. Tehty Brysselissä 14 päivänä joulukuuta 1998. Neuvoston puolesta W. MOLTERER Puheenjohtaja (1) EYVL C 46, 11.2.1998, s. 7 (2) EYVL C 328, 26.10.1998 (3) EYVL C 214, 10.7.1998, s. 44 (4) EYVL C 315, 13.10.1998, s. 1 (5) EYVL C 224, 1.8.1996, s. 1 (6) EYVL L 104, 22.4.1997, s. 1, asetus sellaisena kuin se on muutettuna asetuksella (EY) N:o 2598/98 (EYVL L 351, 23.12.1997, s. 16). (7) EYVL C 102, 4.4.1996, s. 4 (8) EYVL L 356, 31.12.1977, s. 1, asetus sellaisena kuin se on viimeksi muutettuna asetuksella (EY) N:o 2444/97 (EYVL L 340, 11.12.1997, s. 1). (9) EYVL L 335, 24.12.1996, s. 50 (10) EYVL L 159, 3.6.1998, s. 53